Tasleḍt n tira mačči d ay-en isehlen, yal wa tamussni-s, yal wa tamuɣli-s d yal wa allalen yesseqdac i wesqerdec. Yal wa daɣ tasga anida ibeddu. Nnig uẓawan d taɣect n ucennay, tasleḍt n usefru tebḍa ɣef sin iḥercan “talɣa usefru” d “wudem n yezli”. Ma yella amezwaru yettmeslay ɣef usentel d tiseddaṛin, wis-sin yettawi-d awal ɣef tektiwin d wamek i tent yemsel umedyaz.
Deg way-a, taɣessa n “Amennuɣ” (Lewnis At Mengellat – 2010) ara nesqerdec dagi yebna d tiseddaṛin. Yal taseddaṛt tebḍa ɣef sin iḥercan : tamseddist (6 yefyar) yak d tmekkuẓt (4 yefyar). Tameɣrut n temseddisin tettbeddil si tseddaṛt ɣer tayeḍ, maca tin n tmekkuẓin yiwet-is imi ttwalsen yefyar 9 d 10 : d tasetna (refrain). Tasetna d tasegrit n tseddaṛt, d aseqsi s tiririt-is (… acimi… lamaɛni…).
Ger tlalit d nnger n ddunnit, Lewnis yewwi-d s umata ɣef tikli n wemdan yettawin s amennuɣ ger tmura, ger way-en ilaqen ad yezwir d way-en ara yegrin, ger uɛeggal n twacult d ubeṛṛani d ger watmaten. Wigi akk d timental n umennuɣ ara yesnegren amdan ; amzun tella deg idammen, imi aneggaru ad yeɛweq d wumi ara yennaɣ. S wawal wezzilen, d amennuɣ amaɣrad yezgan : amennuɣ ger lehhu d tecmatt.
Udem n tmeɣrut d AB imi ifyar mqadwan d tiyugwin. Walaɣ d akk-en yella-d cwiṭ unadi di talɣa-s, anagar ifyar 11 ar 16 (… iman-is,… wallaɣ-is,… ṛṛay-is,…) d 21 ar 26 (… ad imɣureɣ,… ad nnaɣeɣ,… ara huddeɣ) d 31 ar 36 (… tt-ufin,… ɣellin,… ttwalin), anida n iḍen, ger cwiṭ d waṭas, tameɣrut temxallaf, ur telli ara kan d awṣil n tseftit neɣ asget n yisem. Tameɣrut “tekkat nnaqer”, aẓerẓer ɣer tesliwt i wakken win isellen i usefru ad iẓerr anida keffun yefyar. Ma nekkes kra n tmexḍa, irennu uzal-is mi ara tili d aḥric n wawal s timmad-is, am deg yefyar 41 ar 46 (… awal,… uɣal,… temsal) d yefyar 31 ar 36 (… tsarut,… tefsut,… lqut).
Tura a d-nawi awal ɣef uɣanib n tira d amek ttwameslent tektiwin n usefru. Aɣanib yeskan tazmert n umedyaz d wamek “yesqejqij” awalen alamma slalen-d tikti yebɣa. Ɣas ad yessebruqqel anamek n wawal neɣ awalen s timmad nsen, ɣas ad yesmundel ula ilugan n tjeṛṛumt d tektiwin yuzzlen ger medden. Deg usefru-yagi kkseɣ-awen-d azal n 3 wudmawen n uɣanib i usemḍi :
{{I- AZAMUL}} d aseqdec n tekti ssnen akk medden, tin ur neḥwaǧ ara asefhem, ama si tmucuha, seg yenzan,… Asefru yebda s uzamul, yekfa yis. Udem-agi irennu azal d telqey i wawal imi ulac wi ur nqebbel ara tikti-nni.
D ass amenzu di ddunit.
…
Asmi ara texlu ddunit, (61)
…
{{II- ASEΓTI}}, di tugett d aseqdec n tuttra d tririt-is neɣ war-tiririt. Tasetna teqqel d asiti, d asmekti n tuttra-gi ara yennernin deg wallaɣ n win isellen neɣ win yeqqaren asefru.
Lamaeni ass-nni i d-yebda umennuɣ.
{{III- AMTAWA}} d aseqdec n tekti n ka i ka n iḍen neɣ wabɛaḍ iḍen ; am tikci n way itegg wemdan i uɣersiw neɣ taɣawsa.
Yečča-t uqbel ad isuɣ
Tekker-d tmurt ɣer tayeḍ, (72)
Tenna-yas ad imɣureɣ
Akal-im ad iyi-t-teğğeḍ,
Ma ulac yid-m ad nnaɣeɣ
I yiman-im ur tezmireḍ,
Si lsas ara kem-huddeɣ
Aṭas i nezmer a t id-naf deg wesqerdec n wawal n Lewnis, aḍebsi-s aneggaru, maca tagnitt ur aɣ tettunefk ara. Yukal wawal-is asqedec lqayen. Ahat yiwwas a d-nernu fell-as awal.
Tanemmirt nwen.
kab_Latn kab_Latn kab_Latn kab_Latn kab_Latn kab_Latn kab_Latn unk kab_Latn unk kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn